Source: https://www.podnikajte.sk/dan-z-prijmov/preukazovanie-vydavkov-prenajom-nehnutelnosti-2014
Timestamp: 2019-03-23 22:33:56+00:00
Document Index: 13463672

Matched Legal Cases: ['§ 6', '§ 6', '§ 6', '§ 6', '§ 6', '§ 6']

Spôsoby preukazovania výdavkov pri prenájme nehnuteľnosti v roku 2014 | Podnikajte.sk
Spôsoby preukazovania výdavkov pri prenájme nehnuteľnosti v roku 2014
Akým spôsobom je možné preukazovať výdavky pri príjmoch z prenájmu nehnuteľnosti v závislosti od jednotlivých kategórií zaradenia týchto príjmov v roku 2014?
Spôsob preukazovania výdavkov závisí toho, či sa prenájom nehnuteľností uskutočňuje podľa § 6 ods. 3 zákona č. 595/2003 Z. z. o dani z príjmov (poskytujú sa len základné služby) alebo na základe živnostenského oprávnenia (poskytujú sa aj iné ako základné služby), kde je možnosť voľby spôsobu preukazovania výdavkov.
Daňovník si pri príjmoch z prenájmu nehnuteľnosti podľa § 6 ods. 3 zákona č. 595/2003 Z. z. o dani z príjmov od 1. januára 2013 nemôže uplatňovať výdavky percentom z príjmov (paušálne výdavky).
Daňovníci s príjmami z prenájmu nehnuteľností podľa § 6 ods. 3 zákona č. 595/2003 Z. z. o dani z príjmov si preto musia uplatňovať preukázateľne vynaložené výdavky:
vedením daňovej evidencie o príjmoch a daňových výdavkoch v časovom slede, hmotnom majetku a nehmotnom majetku zaradenom do obchodného majetku, zásobách, pohľadávkach a záväzkoch;
vedením jednoduchého účtovníctva;
Z ustanovenia § 6 ods. 13 zákona č. 595/2003 Z. z. o dani z príjmov vyplýva, že daňovník s príjmami z prenájmu podľa § 6 ods. 3 sa tiež môže rozhodnúť účtovať v sústave jednoduchého účtovníctva alebo podvojného účtovníctva, ak sa nerozhodne viesť daňovú evidenciu. Pri tomto spôsobe preukazovania daňových výdavkov sa podľa zákona č. 431/2002 Z. z. o účtovníctve v znení neskorších predpisov nestáva účtovnou jednotkou, nie je povinný zostavovať účtovnú závierku a teda ju ani vkladať do registra účtovných závierok. Zvoleným spôsobom však musí postupovať počas celého zdaňovacieho obdobia.
Zákon č. 595/2003 Z. z. o dani z príjmov však v § 6 ods. 10 umožňuje daňovníkom s príjmami z podnikania a inej samostatnej zárobkovej činnosti uplatňovať výdavky aj percentom z príjmov. Ak sa teda príjem z prenájmu nehnuteľností dosahuje na základe živnostenského oprávnenia a daňovník nie platiteľom DPH, alebo je platiteľom DPH len časť zdaňovacieho obdobia, môže uplatniť paušálne výdavky vo výške 40 % z úhrnu príjmov najviac do výšky 5 040 eur ročne. Okrem takto vypočítaných výdavkov budú do daňových výdavkov zahrnuté aj výdavky na zaplatené poistné a príspevky. Tento daňovník sa tiež môže rozhodnúť uplatňovať preukázateľne vynaložené výdavky vedením daňovej evidencie v ustanovenom rozsahu, vedením jednoduchého účtovníctva alebo vedením podvojného účtovníctva.
Daňovník s príjmami z prenájmu nehnuteľnosti na základe živnostenského oprávnenia, ktorý sa rozhodol uplatňovať paušálne výdavky je povinný viesť evidenciu o príjmoch a daňových výdavkoch v časovom slede, hmotnom majetku a nehmotnom majetku zaradenom do obchodného majetku, zásobách a pohľadávkach.